Beskuldigde se baba gaan saam met haar aangehou word | Netwerk24
Deur Alzane Narrain 22 Oktober 2019 18:42
Die baba van ’n jong ma van Bloemfontein wat by die huurmoorde op twee DA-lede en ’n burger van Lesotho betrek word, gaan nou saam met haar in die tronk aangehou word.
Dit kom nadat Seipati Ramatisa (21) haar formele aansoek om borgtog Dinsdag in die Bloemfonteinse landdroshof laat vaar het.
Sy staan saam met haar kêrel, Jabu Mochoto (25), Lebusa Makhote (36), Koebu Motsapi (49) en Chole Malepa (34) tereg op die moorde op 28 Julie vanjaar op twee DA-lede en ’n burger van Lesotho in die informele nedersetting Dinaweng by die stad.
Molokwane Mokgoro (39), DA-wyksvoorsitter in wyk 12, Godfrey Mbalula (38), ’n DA-lid, en Teboho Mohapeloa Lengosana (49), is na bewering tereggestel.
Dié tronk het geriewe wat kinders onder die ouderdom van twee jaar kan akkommodeer.
Ramatisa se medebeskuldigdes het vroeër reeds hul borgtogaansoeke laat vaar.
Landdros Ryan Ishmail het haar verhoor tot Woensdag uitgestel sodat reëlings in die Kimberley-gevangenis getref kan word dat haar tien maande oue baba saam met haar in aanhouding kan wees.
Johan de Vries verskyn vir die staat, en Phophi Madiehe van Regshulp SA tree vir Ramatisa op.
* Eddie Rasoeu, ’n DA-raadslid van die Mangaung-metro, het vroeër aan Netwerk24 gesê kort voor die moorde het ’n rusie tussen DA-ondersteuners en ANC-lede ontstaan.
Die DA-ondersteuners was ontevrede omdat die ANC glo mense van buite gekry het om aan die regering se padbou- en waterpypleidingprojekte te werk.
Die DA-aktiviste en ander inwoners was glo ontevrede omdat inwoners van Dinaweng nie die werkgeleenthede gekry het nie.
Meer oor: Lesotho | Bloemfontein
Sangoma reinig DA-lede se vermeende moordenaar, hoor hof